প্রথমেই দলনেত্রী মমতা বন্দ্যোপাধ্যায়ের অফিস ঘর। তারপর দলের অন্য শীর্ষ পদাধিকারী ও শাখা সংগঠনের জন্য বরাদ্দ ঘর। সোমবার তৃণমূলের রাজ্য দফতরে ‘অক্ষয় তৃতীয়া’য় গণেশপুজো সেরে এই ক্রম মেনেই ‘শান্তিজল’ ছিটিয়ে দিলেন তৃণমূলের প্রবীণ নেতা শোভনদেব চট্টোপাধ্যায়।
ঘণ্টা দেড়েকের নিষ্ঠাপূর্ণ আচার সেরে ‘শান্তিজল’ ছেটানো হল গোটা তৃণমূল ভবনে। তৃণমূলের প্রতিষ্ঠালগ্ন থেকে মমতার সঙ্গী শোভনদেবই ছিলেন পুজোর দায়িত্বে। নির্বাচন ও ফলপ্রকাশের মধ্যবর্তী সময়ে দলে শান্তি রাখতেই কি এই ‘জল-বণ্টন’? দলীয় দফতরে যে কোনও পুজোর পুরোহিত শোভনদেবের জবাব, ‘‘শুধু দলই কেন? দলগতভাবে গোটা রাজ্যেরই শান্তি কামনা করি আমরা। তাছাড়া নির্বাচন বা ফলপ্রকাশের সঙ্গে এই পুজোর কোনও সম্পর্ক নেই। ঘটনাচক্রে, এই সময় পুজোর দিন পড়ে গিয়েছে।’’ তা হলেও পরিস্থিতি যে দলের জন্য খুব একটা সহজ নয়, তা অবশ্য মেনে নিয়েছেন বর্ষীয়ান নেতা। বিশেষ করে শাসকদল হিসাবে এইরকম একটি কঠিন নির্বাচনী লড়াই পেরিয়ে ফলের জন্য অপেক্ষা করাও বেশ কঠিন!

তৃণমূল ভবনে যে কোনও পুজোর পুরোহিতের দায়িত্ব থাকে দলের অন্যতম প্রবীণ নেতা শোভনদেবেরই। সেই মতো এদিনও পঞ্জিকায় নির্ধারিত সময়ে পুজোয় বসতে সকালে আপ্তসহায়ক অরূপ রায়কে নিয়ে তিনি চলে আসেন দলের দফতরে। সেখানে ছিলেন দলনেত্রীর প্রধান নির্বাচনী এজেন্ট শুভাশিস চক্রবর্তীও। পুজোর নিয়ম ও আচারে খুঁতখুঁতে শোভনদেব একেবারে বইপত্র নিয়ে গণেশ আরাধনা করেন টানা দেড় ঘণ্টা ধরে। তারপরই তিনি শান্তি কামনায় মন্ত্রোচ্চারণ করে জল ছিটিয়ে দিয়েছেন ঘরে ঘরে। তৃণমূলনেত্রীর ঘর, দলের সর্বভারতীয় সাধারণ সম্পাদক সুব্রত বক্সির ঘর, তৃণমূলের শ্রমিক, ছাত্র এবং মহিলা সংগঠনের ঘর হয়ে ‘শান্তিজল’ ছড়ানো হয় দলের যুব সংগঠনের ঘরেও। মমতা বা দলের মহাসচিব পার্থ চট্টোপাধ্যায় কলকাতায় থাকলেও তাঁরা অবশ্য এদিন তৃণমূল ভবনে গণেশপুজোয় অনুপস্থিত ছিলেন। সংসদে যোগ দিতে দিল্লিতে রয়েছেন বক্সি ও মুকুল রায়।
পদাধিকারী ছাড়া দলের বাকি নেতা ও ভোটপ্রার্থীরা অবশ্য ব্যস্ত ঘরোয়া অঙ্ক নিয়েই। ভোট শেষ হওয়ার পর প্রায় সকলেই অন্য জেলার সতীর্থদের সঙ্গে ফোনে সেরে নিচ্ছেন সেই অঙ্ক। ফল নিয়ে দলের একটা বড় অংশের যে সংশয় তৈরি হয়েছিল, তা জেলা থেকে সংগৃহীত সেই সব হিসাব মেলার পর কিছুটা কেটেছে। তাতেও অবশ্য দলের আসন সংখ্যা নিয়ে নিশ্চিত হতে পারছেন না কেউ কেউ। এই অবস্থায় দফতরে গণেশপুজোর কথা শুনে তাঁরা কপালে হাত ছুঁইয়েছেন!